Enrico Ciccone

Enrico Ciccone (s. 10. huhtikuuta 1970 Montreal, Quebec) on kanadan italialainen entinen jääkiekkoilija, pelipaikaltaan puolustaja. Ciccone on Minnesota North Starsin viidennen kierroksen varaus vuodelta 1990. Hän pelasi NHL:ssa 374 ottelua vuosien 1991–2001 välillä. Cicconen rooli oli olla puolustava puolustaja ja tarvittaessa myös joukkueensa kovanaama. Uransa aikana hän keräsi neljällä kaudella yli 200 jäähyminuuttia mutta ei kertaakaan yli kuutta tehopistettä.
Ciccone pelasi neljä kautta juniorikiekkoa QMJHL:ssa kunnes 1990 Minnesota North Stars varasi hänet. Varauksen jälkeisenä syksynä hän aloitti Minnesotan farmijoukkueessa IHL:n Kalamazoon Wingsissä. Kaudella 1991–1992 hän pääsi pelaamaan ensimmäiset 11 otteluaan NHL:ssa keräten näissä 48 jäähyminuuttia ilman tehopisteitä. Seuraavalla kaudella Ciccone pelasi 13 ottelua Kalamazoossa, kuusi ottelua AHL:n Hamiltonissa ja 31 ottelua NHL:ssa. Avausmaali jäi vielä odotuttamaan itseään mutta 115 jäähyminuutin lisäksi Cicconen tilastoihin merkittiin yksi syöttöpiste. Kauden jälkeen Minnesota North Starsin organisaatio muutti Dallasiin, mutta Ciccone myytiin ennen kauden alkua Washington Capitalsille kompensaationa aiemmasta kaupasta. Washingtonin organisaatiossa Ciccone ehti pelaamaan 46 NHL-ottelua tehoin 1+1 ja kuusi ottelua AHL-farmiseura Portlandissa ilman tehopisteitä, ennen kuin Capitals myi hänet maaliskuussa Tampaan kesän 1994 kolmannen kierroksen varausoikeuden ja myöhemmin sovittavaa toisen varausoikeuden kera vastineeksi Joe Reekiestä. Tampassa Ciccone pelasi suunnilleen kaksi vuotta kunnes tuli jälleen kaupatuksi. LIghtning sai Chicago Blackhawksilta Igor Ulanovin ja Patrick Poulinin vastineeksi Cicconesta. Lisäksi seurat vaihtoivat päikseen 2. kierroksen varausoikeutensa kesän 1996 draftiin. Chicagossa Ciccone pelasi loppukaudella 11 peliä sekä lähes täyden seuraavan kauden. Heinäkuussa 1997 Blackhawks myi hänet Carolina Hurricanesille saaden vastineeksi Ryan Risidoren ja viidennen kierroksen varausoikeuden kesän 1998 draftiin. Carolinassa Ciccone ehti pelaamaan vain 14 peliä ennen seuraavaa treidiä. Carolina luopui Ciccone lisäksi Geoff Sandersonista ja maalivahti Sean Burkesta saaden Vancouverista maalivahti Kirk McLeanin ja Martin Gelinasin. Vancouverissa Ciccone ehti pelata vain 13 ottelua ennen kuin tuli jälleen kauppatavaraksi. Tällä kertaa Canucks myi hänet takaisin Tampaan vaihdossa Jamie Huscroftiin. Ciccone pelasi kauden loppuun Tampassa. Seuraavalla kaudella hän pelasi kuusi ottelua Tampan farmiseura Clevelandissa ja 16 ottelua NHL:ssa ennen kuin joulukuun 1998 lopussa Lightning myi hänet rahalla takaisin Washingtoniin.
Kaudella 1999–2000 Ciccone pelasi 14 ottelua Saksan DEL-liigassa Moskitos Essenin joukkuessa. Saksan visiitin tulos oli 4 syöttöpistettä ja 101 jäähyminuuttia. Seuraavalle kaudelle Ciccone teki vapaana agenttina sopimuksen kotikaupunkinsa joukkueeseen Montreal Canadiensiin. Siellä hän tosin pelasi vain kolme ottelua ilman tehopisteitä ja sen lisäksi kaksi ottelua AHL-joukkue Quebec Citadellesissa ennen kuin päätti lopettaa uransa.
Kaikkiaan 374 NHL-ottelun saldoksi muodostui 10 maalia, 28 tehopistettä ja 1469 jäähyminuuttia, joka riittää NHL:n kaikkien aikojen jäähypörssissä 142. sijalle